Il-Kummissjoni ppubblikat il-Komunikazzjoni annwali tagħha dwar il-progress fil-ġestjoni tal-istokkijiet tal-ħut fl-UE, li hija bbażata fuq data mill-2018. L-edizzjoni ta' din is-sena, “Lejn sajd aktar sostenibbli fl-UE: is-sitwazzjoni attwali u l-orjentazzjonijiet għall-2021” tafferma mill-ġdid l-impenn qawwi tal-Kummissjoni li tippromwovi sajd li jkun ambjentalment sostenibbli u ekonomikament vijabbli, u turi l-progress tal-UE fil-kisba ta' dak l-għan. L-Istati Membri, il-Kunsilli Konsultattivi, l-industrija tas-sajd, l-organizzazzjonijiet mhux governattivi, u ċ-ċittadini interessati huma mistiedna jieħdu sehem f'konsultazzjoni pubblika u jesprimu l-opinjonijiet tagħhom dwar l-opportunitajiet tas-sajd għall-2021. Il-Kummissjoni se tkun qed tavviċinahom u tisma' attivament mingħandhom fil-ġimgħat li ġejjin. Il-Kummissarju Virginijus Sinkevičius, responsabbli mill-Ambjent, l-Oċeani u s-Sajd, qal: “L-ewwel xhur ta' din is-sena kienu sfida kbira ħafna għas-settur tas-sajd, iżda tajnieh appoġġ fl-UE kollha. Is-sajd sostenibbli, imwassal permezz tal-Politika Komuni tas-Sajd, huwa neċessarju biex tiżdied ir-reżiljenza u jitwassal il-Patt Ekoloġiku Ewropew, b'mod partikolari għall-Istrateġija tal-UE “Mill-Għalqa sal-Platt” u l-Istrateġija tal-UE dwar il-Bijodiversità. Il-ġestjoni tas-sajd fl-UE wasslitilna aħbar tajba - issa għandna 50 % aktar ħut fl-ibħra tal-Atlantiku tal-Grigal milli kellna fl-2003. Iċ-ċifri juru wkoll li s-segmenti tal-flotot il-kbar saru profittabbli ħafna f'dawn l-aħħar snin u wasslu għal żidiet fis-salarji. Madankollu, għad fadal xi sfidi, pereżempju, irridu nintensifikaw l-isforzi tagħna biex neliminaw l-iskarti. Qed nistenna li kulħadd jagħmel sforz – l-Istati Membri, l-industrija u l-partijiet ikkonċernati. Irridu nwettqu dak li ppjanajna li niksbu.” Il-Komunikazzjoni tal-2020 turi li s-sajd fl-Atlantiku tal-Grigal qed isir dejjem aktar sostenibbli u dan iwassal għal stokk aktar abbundanti. Il-prestazzjoni ekonomika tal-flotta tal-UE baqgħet tajba ħafna, bi profitt nett ta' madwar €1.4 biljun u marġini ta' profitt nett medju ta' 18% fl-2018. Il-pagi tas-sajjieda wkoll komplew jiżdiedu. Minkejja titjib sinifikanti, għad fadal l-isfidi. Filwaqt li huwa mistenni li l-prestazzjoni ekonomika tiġi kkonfermata għall-2019, il-previżjonijiet għall-2020 għadhom inċerti ħafna minħabba l-impatt tal-kriżi tal-coronavirus. Għall-Mediterran u l-Baħar l-Iswed, iridu jkomplu l-isforzi ta' konservazzjoni vigorużi, u fil-baċir tal-baħar Atlantiku, hemm xi stokkijiet li għadhom qed jinstadu b'mod eċċessiv jew li għadhom barra mil-limiti bijoloġiċi sikuri. Fit-tieni sena tal-applikazzjoni sħiħa tiegħu, l-implimentazzjoni tal-obbligu tal-ħatt l-art tibqa' punt ta' tħassib. L-Istati Membri jeħtieġ li jżidu l-infurzar u l-kontroll tal-konformità bl-obbligu tal-ħatt l-art, b'mod partikolari bl-użu ta' għodod moderni ta' kontroll, bħas-sistemi ta' monitoraġġ elettroniku mill-bogħod. Il-Kummissjoni se tkompli taħdem mal-Parlament Ewropew u mal-Kunsill biex jintlaħaq ftehim dwar is-sistema riveduta tal-kontroll tas-sajd, li se tiffaċilita l-użu ta' dawn l-għodod. Sfond Kull sena, il-Kummissjoni tippubblika Komunikazzjoni li tiddeskrivi l-progress dwar is-sitwazzjoni tal-istokkijiet tal-ħut u tniedi konsultazzjoni pubblika wiesgħa dwar l-iffissar tal-opportunitajiet annwali tas-sajd għas-sena ta' wara. Din il-Komunikazzjoni tivvaluta l-istat attwali tal-implimentazzjoni tal-Politika Komuni tas-Sajd u tistabbilixxi r-raġunament għall-proposta dwar l-opportunitajiet tas-sajd għas-sena ta' wara. Il-Kummissjoni tistieden il-kontribut mill-Istati Membri, mill-Kunsilli Konsultattivi - li jinkludu l-industrija tas-sajd u l-NGOs - u miċ-ċittadini u l-organizzazzjonijiet interessati permezz ta' konsultazzjoni pubblika online. Fil-ħarifa, il-Kummissjoni se tressaq il-proposti tagħha għal Regolamenti dwar l-Opportunitajiet tas-Sajd għall-2021 fl-Atlantiku, fil-Baħar tat-Tramuntana u tal-Baltiku, għall-istokkijiet tal-baħar fond, kif ukoll fil-Mediterran u fil-Baħar l-Iswed. Minn din is-sena, l-istokkijiet tal-ħut għandhom jiġu ġestiti f'konformità mal-mira ta' rendiment massimu sostenibbli, jiġifieri l-ammont massimu ta' ħut li s-sajjieda jistgħu joħorġu mill-baħar mingħajr ma jikkompromettu r-riġenerazzjoni u l-produttività futura tal-istokk. L-objettiv prinċipali tal-proposti tal-Kummissjoni għall-opportunitajiet tas-sajd fl-2021 se jkun li jinżamm jew jintlaħaq livell tas-sajd li jippermetti kemm jista' jkun il-ħsad massimizzat, iżda sostenibbli, mill-istokkijiet. Il-proposti jqisu l-pjanijiet pluriennali u huma bbażati fuq parir xjentifiku indipendenti pprovdut mill-Kunsill Internazzjonali għall-Esplorazzjoni tal-Baħar (ICES) u korpi indipendenti oħra, bħall-analiżi ekonomika pprovduta mill-Kumitat Xjentifiku, Tekniku u Ekonomiku għas-Sajd (STECF). Il-proposti se jinkorporaw ukoll aġġustamenti li jirriżultaw mill-implimentazzjoni tal-obbligu tal-ħatt l-art. L-opportunitajiet tas-sajd innegozjati mill-Kummissjoni u maqbula skont l-Organizzazzjonijiet Reġjonali għall-Ġestjoni tas-Sajd (RFMOs), huma inkorporati wkoll fir-Regolamenti tal-Opportunitajiet tas-Sajd wara l-laqgħat ta' dawn l-organizzazzjonijiet. Il-Kunsill tal-Ministri tas-Sajd tal-Unjoni Ewropea jiddiskuti l-proposti tal-Kummissjoni u jistabbilixxi l-allokazzjoni tal-opportunitajiet tas-sajd. L-Istati Membri mbagħad ikunu responsabbli biex jikkondividu l-kwoti nazzjonali tagħhom bejn id-diversi segmenti tal-flotta. Għal aktar informazzjoni Mistoqsijiet u Tweġibiet dwar l-evalwazzjoni tal-Kummissjoni tal-Politika Komuni tas-Sajd tal-UE Politika komuni tas-sajd tal-UE